
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2023. (VIII. 24.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2023. augusztus 17.

Horinka László 

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	83/2023.
	2023.06.29.
	A tárgyévi költségvetésben elkülönített útépítési keret tervezett felhasználása – közbeszerzés megindítása
	2023.07.31.
	Végrehajtva


II. Tájékoztató az előző ülés óta történt fontosabb eseményekről
Július 3-án aláírására kerültek a kivitelezési szerződések az ún. régi Úri út felújítására vonatkozó, két részre bontott közbeszerzési eljárás nyerteseivel. A belterületi szakaszra a szegedi Stravaco Kft. tette a legkedvezőbb ajánlatot, míg a külterületi szakaszra a mezőtárkányi NÉMETHÚT Kft. A két szerződés összértéke nettó 97,6 millió, bruttó 123,9 millió forint.
Július 10-én a szépkorú Molnár Istvánt köszöntöttünk otthonában, 90. születésnapja alkalmából.
Július 11-én a műszaki átadás-átvételi eljárással lezárult a Vasút utca mintegy 200 méteres szakaszán (Szent Imre utca és a Határ utca közötti szakasz) zajló járdaépítés.
Az Egészségközpont épületében berendezésekkel láttuk el a 40 m2 alapterületű fogorvosi rendelőhelyiséget az I. számú vegyes fogorvosi körzet fogorvosi, valamint iskolafogászati feladatainak ellátására augusztus 1-jei kezdettel.

A járdafelújításra vonatkozó beszerzési eljárást szintén lefolytattuk; felújításra kerülnek a Kossuth Lajos, a Dózsa György, valamint a Magdolna utca egyes szakaszai. A nyertes vállalkozóval a szerződés aláírásra került, a kivitelezési munkák augusztus 20-a után kezdődnek. 
Augusztus 7-én rendkívüli ülést tartott a Képviselő-testület, amelyen a költségvetésben jóváhagyott 170 millió Ft-os útfejlesztési keretből még rendelkezésre álló összeg felhasználásáról kellett dönteniük a képviselőknek. A nyáron lefolytatott kátyúzási munkák kb. 25 millió forintot már felemésztettek, a fennmaradt bruttó 144,8 millió Ft összegű keretből a Forrói út, a Rákóczi Ferenc utca, a Szilvafasor utca, a Szőlő utca és a Mátyás király utca iszapaszfalt bevonattal történő javítását (összesen 10500 m2), valamint az Ady Endre utca, az Arany János utca, a Zrínyi Miklós utca, az Állomás utca, a Kinizsi Pál utca és a Vak Bottyán utca bitumenemulziós felületzárással történő javítását (összesen 14200 m2) tervezzük elvégeztetni.
Tovább folyt a Sülysápi Csicsergő Óvoda 2. (sápi) tagóvodájának udvarán álló kis épület felújítása, a külső szigetelés és az elektromos szerelés zajlik. A nyílászárók beépítése megtörtént, a gépészeti szerelés, a festés és a burkolás kell még, hogy elkészüljön.

